KIRJALLINEN KYSYMYS E-0317/02 esittäjä(t): Philip Bushill-Matthews (PPE-DE) komissiolle. Eurooppa-neuvoston Barcelonan kokouksen valmistelut.



Virallinen lehti nro 229 E , 26/09/2002 s. 0073 - 0074



KIRJALLINEN KYSYMYS E-0317/02 esittäjä(t): Philip Bushill-Matthews (PPE-DE) komissiolle (12. helmikuuta 2002) Aihe: Eurooppa-neuvoston Barcelonan kokouksen valmistelut Vuonna 2000 Lissabonissa kokoontunut Eurooppa-neuvosto toivoi, että Euroopan sosiaalisesta toimintaohjelmasta päästään sopimukseen Nizzan Eurooppa-neuvostossa joulukuussa. Nyt kun Euroopan sosiaalinen toimintaohjelma on todellakin hyväksytty, miten komissio katsoo pystyvänsä kääntämään edelleen nousevan työttömyyden laskuun? Mitä mieltä komissio on siitä näkemyksestä, että Euroopan unionin nykyinen työmarkkinarakenne on edelleen liian jäykkä? Anna Diamantopouloun komission puolesta antama vastaus (2. huhtikuuta 2002) Lissabonissa 23.24. maalikuuta 2000 kokoontunut Eurooppa-neuvosto pyysi komissiota laatimaan sosiaalisen toimintaohjelman, jonka Nizzassa 7.9. joulukuuta 2000 kokoontunut Eurooppa-neuvosto hyväksyi. Komissio antoi toimintaohjelman toteutumisen edistymistä koskevan uusimman raporttinsa 19. helmikuuta 2002(1). Siinä todetaan, että täytäntöönpanossa on päästy hienosti vauhtiin ja sitoumusten mukaisia toimia toteutetaan. Lisäksi on tartuttu uusiin haasteisiin ja uusia aloitteita suunnitellaan, esimerkiksi ehdotetun taitoja ja liikkuvuutta koskevan toimintaohjelman ja Euroopan työllisyysstrategian vaikutustenarvioinnin kautta. Sosiaalisen toimintaohjelman tulostaulukkoa on tarkasteltava laajemmin Lissabonin strategian ja komission Barcelonassa kokoontuneelle kevään Eurooppa-neuvostolle laatiman tiedonannon valossa. Tiedonanto oli komission keskeinen anti Barcelonan huippukokoukseen (Lissabonin strategia Muutoksen toteuttaminen(2)), ja sen perusteella voidaan arvioida edistystä pyrkimyksissä Lissabonissa asetettuihin tavoitteisiin, myös täystyöllisyyteen. Tiedonannossa myönnetään, että neljä vuotta jatkunut työttömyyden lasku on pysähtynyt ja uusia työpaikkoja on syntynyt merkittävästi aiempaa vähemmän. Siinä kuitenkin ollaan varovaisen optimistisia ja todetaan, että nykyinen talouden taantuma jää lyhyeksi ja ettei nykytilanteessa ole syytä kyseenalaistaa periaatteessa tervettä talouden perustaa eikä tarvetta jatkaa Lissabonin strategiaa. Lissabonin strategiassa pyritään johdonmukaistamaan talous-, työllisyys- ja sosiaalipolitiikkaa ja lisäämään näiden toisiaan tukevaa luonnetta. Vuodesta 1997 on toteutettu rakenteellisia uudistuksia osana Euroopan työllisyysstrategiaa, minkä ansiosta Euroopan työmarkkinoiden pitkän aikavälin tulokset ovat parantuneet. Tästä ovat osoituksena seuraavat vuoden 2001 yhteisestä työllisyysraportista poimitut tiedot: - Vaikka talouskasvu on ollut heikompaa kuin 1980-luvulla, työpaikkoja on syntynyt selvästi enemmän. - Unionin työttömyysaste on vähentynyt nopeammin ja selvemmin. - Unionissa on aiempaa enemmän ammattitaitoista työvoimaa; koulutustaso on kohonnut ja helpottanut sopeutumista talouden muutoksiin. - Viime vuosina on toteutettu vakauteen tähtäävää politiikkaa, mutta inflaatiopaine ei ole kasvanut, ja jäsenvaltioiden julkinen talous on nyt paljon vahvempi kuin ennen Euroopan työllisyysstrategian käynnistämistä. Jos näitä pyrkimyksiä jatketaan, unioni kyennee pysäyttämään talouskasvun hidastumisen nopeasti eikä tämänhetkinen laskusuhdanne vaikuttane uudistusten edistymisvauhtiin. Komissio uskoo, että käynnissä olevalla rakenneuudistuksella voidaan vähentää Euroopan työmarkkinoilla edelleen esiintyviä vaikeuksia. Uudistuksessa on puututtava ensisijaisesti seuraaviin seikkoihin: - tekijät, jotka estävät ihmisiä hakeutumasta työhön ja pysymästä työssä; - työhön liittyvän ja maantieteellisen liikkuvuuden esteet; - rajallinen kyky ennakoida ja hallita muutosta; kykyä olisi parannettava työmarkkinaosapuolten neuvotteluilla yritysten uudelleenjärjestelyjen yhteydessä. (1) KOM(2002) 89 lopullinen. (2) KOM(2002) 14 lopullinen.